ดาราเทนนิสจีนกล่าวหาอดีตรองนายกฯ 'ล่วงละเมิดทางเพศ' 
In a lengthy social media post, Peng Shuai wrote that Zhang Gaoli, a former vice premier and member of the party's all-powerful Politburo Standing Committee, had forced her to have sex despite repeated refusals following a round of tennis three years ago
BEIJING — โพสต์ของ เผิง ฉ่วย ปรากฎในสื่อสังคมออนไลน์ยอดนิยมของจีน เว่ยป๋อ (Weibo) เมื่อคืนวันอังคาร ก่อนที่จะถูกลบทิ้งไปในเวลาอันรวดเร็ว โดยเธอระบุว่า อดีตรองนายกฯ จาง และภรรยาได้จัดแข่งเทนนิสในกรุงปักกิ่งเมื่อสามปีก่อน และจางได้บังคับให้เธอมีเพศสัมพันธ์กับเขาหลังจากนั้นที่บ้านของเขาเอง เผิงยังบอกด้วยว่า เธอและจางเคยมีความสัมพันธ์เชิงชู้สาวกันเมื่อเจ็ดปีก่อน และเขายังพยายามล่วงละเมิดเธออีกหลายครั้ง สื่อ Associated Press ระบุว่า แม้ข้อความดังกล่าวได้ถูกโพสต์โดยบัญชีผู้ใช้ของ เผิง ฉ่วย แต่ก็ยังไม่สามารถตรวจสอบโพสต์ดังกล่าวว่ามาจากนักเทนนิสหญิงจีนผู้นี้จริงหรือไม่ และผลการค้นหาบัญชีเว่ยป๋อของเผิงก็พบว่าหายไปในเวลาต่อมา รวมทั้งยังไม่สามารถติดต่อเธอและนายจางเพื่อขอความเห็นในเรื่องนี้ได้ อย่างไรก็ตาม ภาพสกรีนช็อตจากโพสต์ดังกล่าวได้ถูกแชร์อย่างแพร่หลายทางทวิตเตอร์ (Twitter) ซึ่งถูกปิดกั้นในประเทศจีน นำไปสู่การถกเถียงอย่างเผ็ดร้อนในโลกออนไลน์เกี่ยวกับการกดขี่สตรีเพศในประเทศจีน เผิง ฉ่วย ปัจจุบันวัย 35 ปี เคยเป็นผู้เล่นเทนนิสประเภทหญิงคู่ที่อยู่ในอันดับต้น ๆ ของโลก เธอเคยคว้าแชมป์หญิงคู่มาแล้ว 23 รายการ รวมทั้งแชมป์แกรนด์สแลม วิมเบิลดัน เมื่อปี ค.ศ. 2013 และแชมป์เฟรนช์โอเพ่น เมื่อปี ค.ศ. 2014 ด้วย ส่วนในประเภทหญิงเดี่ยว เผิงเคยทะลุเข้าถึงรอบรองชนะเลิศรายการยูเอสโอเพ่น เมื่อปี ค.ศ. 2014 และรอบ 16 คนสุดท้ายออสเตรเลียนโอเพ่น ในปีเดียวกัน แต่เธอยุติการเล่นเทนนิสในระดับสูงเมื่อเดือนกุมภาพันธ์ปีที่แล้ว ส่วน จาง กวงลี่ วัย 75 ปี เกษียณอายุเมื่อสามปีก่อน และหายหน้าไปจากสาธารณชนเช่นเดียวกับอดีตเจ้าหน้าที่ระดับสูงคนอื่น ๆ ของจีน